Author: annx0477

Godt at vide, når man skal i 1. klasse

Kære forældre.
I denne folder kan I læse om strukturer, retningslinjer, holdninger og ønsker, som er fælles for de tre klasser på 1. årgang.
Vi ønsker at skabe gode relationer til jeres børn. Det gælder alle voksne på årgangen. Vi ønsker at komme tæt på hinanden, så 1. årgang er et sted, alle børn føler sig hjemme.
Vi lægger vægt på skoleglæde, fællesskab og ”det gode læringsrum”. God og tæt kommunikation med jer forældre er vigtigt for os.
Vi glæder os til et spændende skoleår med årgangens børn og forældre.
Med venlig hilsen team1
Pernille, Tine, Christian, Hanne, Lene, Margrethe, Stinne og Ann-Berit

Årgangens voksne
Christian brænder for udelivet og bevægelsen og livet derude og rigtig gerne sammen med "Cykelmyggen Egon".
Hanne elsker at spille brætspil og lege med en bold.
Tine er vild med skov, heste og det 18. århundredes kompetencer
Stinne elsker at spille musik, både trommer, guitar og klaver.
Pernille elsker vikingetiden og store hunde.
Margrethe er vild med at være fodboldtræner og dyrke skolehaver.
Ann-Berit elsker lasercut, teknologier, tykke bøger og gamle vinyler.
Lene er ret vild med at cykle mountainbike, løbe og padle kajak.

Foto her

Morgenrutine
Der er opsyn i klassen fra klokken 7.50. Alle børn møder derfor først op ved klassen på dette tidspunkt, uanset om man kommer fra morgenSFO eller hjemmefra.
Vil man lege, må man være udenfor, indtil man hører klokken første gang. Inden man går ind i klassen, skal man huske at vaske hænder. I klassen skal man finde sin plads og arbejde stille med opgaverne i sin morgenmappe.
Hjælp børnene med at møde til tiden. Vi har et stort ønske om, at alle børn er i klassen klokken 8. Vi vil gerne gøre det til en god vane at være til stede og være undervisningsparate som samlet flok med alt, hvad det indebærer. Selvfølgelig kan man sove over, eller komme for sent ud af døren. Det er vi helt med på.
Det er vigtigt, ”at være selvhjulpen” og ”at turde”. Jeres børn har i foråret været vant til at gå selvstændigt ind i garderoben. Det er en kæmpe kvalitet og en vigtig følelse ”at kunne selv”. Derfor beder vi forældre, som følger børn i skole at sige farvel i skolegården og lade børnene gå alene ind. Også i morgenSFO. Vi er selvfølgelig klar til at give dem en hjælpende hånd indendørs.

MADPAKKER
Vi vil gerne appellere til, at alle børn møder op med en god solid morgenmad i maven og medbringer en madpakke med masser af god energi:-)
Får jeres barn mad fra Madfærd foregår det selvfølgelig, som det plejer. Bare på et nyt sted.
Børnene medbringer 10-mad, 12-mad og 2-mad. Når børnene møder ind, skal de lægge madpakker i køleskabene i fællesrummet.

FRIKVARTERSLEGE
Vi er meget opmærksomme på relationer og fællesskaber - også i frikvartererne. Vi ønsker at skabe trygge rammer omkring børnene igennem hele skoledagen. Derfor hjælper vi også børnene med at komme godt igennem frikvarterne, blandt andet ved at arrangere legegrupper. Legegrupper er også en dejlig måde at få stærkere relationer i sin klasse. Leg er et fantastisk mødested.

SELVSTÆNDIGHED i 1. klasse
Det er fantastisk at kunne navigere selvstændigt - også når man går i 1. klasse.
Vi ønsker, at I støtter jeres børn, så de selvstændigt:
pakker idrætstøj og håndklæde.
tjekker penalhuset en fast ugedag og sørger for, at der er spidsede blyanter, blyantspidser, viskelæder, farveblyanter (ikke tusser) og lineal.
rydder op i skoletasken på en fast ugedag. Det kan f.eks. være en god idé at tømme tasken fuldstændigt - ofte ligger det manglende viskelæder på bunden af tasken.
møder til tiden hver dag. Det ville være dejligt, hvis alle børn var i skole 7.55. Det giver en god og samlet start på dagen uden stress og uden forstyrrelser.
Vi anbefaler, at I hver morgen - eller hver aften - gennemgår ugeplanen for den kommende dag med jeres børn. Det skaber stor tryghed hos børn, at de kender dagens indhold. I kan finde den på Min Uddannelse eller AULA.

SFO
MorgenSFO er fortsat på Mølleskolen. Møder man ind inden 7.30, tjekker man ind i køkkenet ved 0. klasse, hvor man også kan spise morgenmad.
Når skoledagen er slut, kommer klassepædagogen ind i klassen og sammen hjælper pædagoger og lærere børnene med at få afsluttet dagen og komme over på Ryvang, hvor vores nye SFO er placeret.
Man skal huske at tjekke ud, inden man tager hjem, og det er vigtigt at sige farvel til en voksen, inden man går. Der sendes kun hjem hele og halve timer.
Hold øje med den store tavle ved hovedindgangen, hvor der er en oversigt over de forskellige områder, og man kan se, hvilke aktiviteter, der er for de enkelte årgange.
Børnene har en garderobeplads på Ryvang. Her skal de øve sig i at holde orden i løbet af ugen. Ryvang er et skofrit område.
Vi glæder os rigtig meget til at jeres børn for alvor indtager Ryvang og gør det til et levende sted med masser af gang i den.